Koliko je u Federaciji BiH potrošeno miliona za “crni petak”

U petak, 27. novembra, u većini trgovačkih centara u Federaciji BiH stvorili su se veliki redovi zbog popusta koje donosi “crni petak”, a koliko su taj dan Bosanci i Hercegovci potrošili, provjerili smo u Poreznoj upravi Federacije BiH.

“Prema podacima o evidentiranom prometu na serveru Porezne uprave Federacije BiH na dan 27. novembra (“crni petak”) ukupno evidentirani promet obveznika u sistemu PDV-a iznosio je 117.153.309,17 KM, obveznika koji nisu u sistemu PDV-a 6.012.356,97 KM, a obveznika koji su oslobođeni plaćanja PDV-a ukupno evidentirani promet iznosio je 34.270.324,39 KM. U cilju usporedbe prometa koji je evidentiran 27. novembra, sa prometom koji je evidentiran sedam dana prije, odnosno 20. novembra ističemo da je prema podacima sa servera Porezne uprave FBiH ukupno evidentirani promet obveznika u sistemu PDV-a iznosio 104.177.407,05 KM, obveznika koji nisu u sistemu PDV-a 5.668.116,94 KM, a obveznika koji su oslobođeni plaćanja PDV-a iznosio je 28.988.380,89 KM”, rekli su za Faktor iz Porezne uprave Federacije BiH.

Prema podacima o evidentiranom prometu na serveru Porezne uprave Federacije BiH na dan 29. novembra 2019. godine (“crni petak”), ukupno evidentirani promet obveznika u sistemu PDV-a iznosio je 151.157.130,68 KM, obveznika koji nisu u sistemu PDV-a 7.401.874,48 KM, a obveznika koji su oslobođeni plaćanja PDV-a ukupno evidentirani promet iznosio je 43.830.997,91 KM.

Iz Porezne uprave Federacije BiH ističu da svakodnevno prate evidentiranje ostvarenog prometa i podsjećaju obveznike fiskalizacije da je Zakonom o fiskalnim sistemima propisano, da su dužni putem fiskalnih kasa evidentirati i dostaviti sav dnevni promet na server Porezne uprave Federacije BiH.

“Podsjećamo i građane da su dužni za svaku kupljenu robu ili izvršenu uslugu tražiti fiskalni račun jer se na taj način tokovi novca stavljaju pod kontrolu, povećava se broj PDV obveznika, povećava se naplata javnih prihoda i smanjuje siva ekonomija. Neevidentiranje prometa putem fiskalnih uređaja ukazuje da je poslovanje nezakonito i da predstavlja utaju poreza”, kažu iz Porezne uprave FBiH.